У Вузле пазнаёміўся з Надзеяй Мішчанка. Паказала, якія вышыванкі яна і яе бабуля рабілі. А потым да яе суседкі завіталі — Ніны Гануш, яна карціны свае паказала. Пабываў там і на рэпетыцыі фальклорнага ансамбля “Вузлянка” — вельмі спадабалася. У Сватках пазнаёміўся з народнай майстрыхай Ірынай Чараповіч і з самабытным кавалём Міколам Малько, у Старынках-2 — з былым оперным спеваком Уладзімірам Каўрусам і вясковым пісьменнікам Аляксеем Капцюгом, у Чэхах сустракаўся з мастаком Алесем Цыркуновым і разьбяром Юрасём Камандзірчыкам. І шмат іншых сустрэч.